Notum sit omnibus Matiscensis ecclesie filiis presentibus scilicet atque futuris quod veniens Bernardus prenominatus Grossus ante altare Beati Vincentii martiris in presentia Walterii episcopi et canonicorum ejusdem ecclesie werpivit et dedit canonicis ipsius loci decimas condaminarum suarum quas jamdudum tulerat eis, similiter et sextarium vini et unum panem que, tempore messionis, ministri ejusdem Bernardi requirebant vel accipiebant ab hominibus canonicorum loco census vel eulogiarum, dum canonici ipsas decimas possidebant. Sunt autem hee condamine in pago Matisconensi, in parrochia Sancte Marie de Amoniaco, in villa Sarciaco. Harum ergo condaminarum decimas quas injuste tollebat canonicis dimisit eis vel dedit, si aliquid rectum haberet propter mala et forfacta que habebat facta jam dicte ecclesie, ut Deus per intercessionem ipsius martiris dimittat ei ipsas culpas et cetera peccata sua. S. Bernardi qui fieri jussit. S. Ubertilini.